Renosterstropery: 3 Mosambiekers op wildsplaas aangekeerDie renosterhorings waarop beslag gelê is. Foto: SAPD Drie Mosambiekers verskyn Dinsdag in die Bray- rondgaande hof nadat hulle op ŉ private wildsplaas in Noordwes in verband met renosterstropery in hegtenis geneem is. Kol. Sabata Mokgwabone, provinsiale polisiewoordvoerder, het gesê die drie verdagtes, onderskeidelik 39, 40 en 42 jaar oud, is Sondag op die plaas in hegtenis geneem. “Die polisie is na die wildsplaas ontbied nadat die karkas van ŉ renoster, waarvan albei horings verwyder is, gevind is,” het Mokgwabone gesê. “Die polisie en wildbewaarders het begin om na die stropers te soek deur hul voertuig se spoor te volg. Die verdagtes se voertuig is uiteindelik opgespoor en die verdagtes, al drie van Mosambiek, is in hegtenis geneem.” Die polisie het beslag gelê op ŉ vuurwapen en twee renosterhorings wat in die verdagtes se besit gevind is. Die ondersoek duur voort om vas te stel of die drie met ander voorvalle verbind kan word.